Damsgård hovedgård
Store norske leksikon,Kunst og estetikk,Arkitektur og landskap,Kirker, slott og gårder,Storgårder og herregårder,Norske storgårder
Damsgård hovedgård er et lyststed i Bergen, beliggende på Laksevåg, en av landets best bevarte bygninger fra 1700-tallet, regnet som et av rokokkoarkitekturens hovedverker i Norge.
De eldste deler av det eksisterende anlegget er antagelig bygd like etter år 1700 av stiftamtskriver Severin Seehusen (1664–1726), adlet i 1720 under navnet de Svanenhielm. I 1769 ble Damsgård solgt til generalkrigskommissær Joachim Christian Geelmuyden (1730–1795), adlet i 1783 under navnet Gyldenkrantz. Sent i 1770-årene ble hovedbygningen bygd om til dagens utseende. Arkitekten er ifølge nyere forskning sannsynligvis Johann Joachim Reichborn i samarbeid med snekkermester Valentin Wedel. I tilknytning til anlegget var det to murinnhegnede hager i rokokkostil, som senere ble utvidet med en engelsk landskapspark.I 1796 ble eiendommen solgt til hoffagent Herman Didrich Janson (1757–1822). Familien Janson brukte den som helårsbolig fra 1880. I 1983 ble den kjøpt av staten og Bergen kommune for å bli bevart som kulturminne. Den ble deretter overdratt til Vestlandske Kunstindustrimuseum, men hører fra 2005 inn under Bymuseet i Bergen. Bygningen gjennomgikk en omfattende restaurering, før den ble åpnet som museum i 1993. Hagene er gjenskapt med prydplanter, grønnsaker og urter som var i bruk i Bergen på slutten av 1700-tallet. Bygningen er fredet. Les mer i Store norske leksikon rokokko rokokko – arkitektur norsk jordeiendomshistorie Bergen Eksterne lenker Damsgård hovedgårds nettside Litteratur Brænne, Jon: "Damsgaard Hovedgård – en konservators drøm og mareritt" i Myklebust, Dag, red.: Kulturarv og vern, 1988, 106-11, isbn 82-00-02632-9 Fægri, Knut, m.fl.: "Damsgård have" i FNFB. Årbok 143 (1989), 63-84 Indahl, Trond: "Damsgård Hovedgård" i FNFB. Årbok 143 (1989), 11-26 Indahl, Trond: Damsgård, 1994, Finn boken  Kielland, Jens Z.M. & Anders Beer Wilse: Damsgaard, 1919 (Norske hus og hjem, 2) Schjelderup, W.M.: "Damsgaard og dens ejere" i Bergens historiske forening.Skrifter, nr. 9 (1903) Valebrokk, Eva: Norske slott, herregårder og gods, 1997, 126-35, isbn 82-7694-125-7, Finn boken